**ΔΙΟΡΓΑΝΩΣΗ ΤΗΣ ΕΚΔΗΛΩΣΗΣ**

**«Ο ΧΟΡΟΣ ΕΙΝΑΙ ΖΩΗ»**

**7ο Αντάμωμα Ελληνικών Παραδόσεων**

***«όσο ο χορός γυρίζει, ο κύκλος μεγαλώνει»***

Η πολυσυζητημένη και επιτυχημένη εκδήλωση της πόλης μας, καθορίστηκε και θα γίνει στις **23 Ιουνίου 2018**, ημέρα Σάββατο. Το **7ο αντάμωμα Ελληνικών Παραδόσεων** που είναι πλέον θεσμός, θα δώσει, για μια ακόμη χρονιά, την παραδοσιακή ζωντάνια με ήχους και χρώματα στους δρόμους της και με κορύφωση της εκδήλωσης στο χώρο του δημοτικού σταδίου «Φόρης Γεντζής» της Έδεσσας. Με τη στήριξη της Περιφερειακής ενότητας Πέλλας, της ΔΕΚΕΔΕ, του Δήμου Έδεσσας, επιχειρήσεων της πόλης μας και εκατοντάδων μεμονωμένων πολιτών και ομάδων, φέτος η οργανωτική επιτροπή υπόσχεται μια διοργάνωση που θα μείνει στην ιστορία. Που θα γράψει τη δική της ιστορία!

 Η ταυτόχρονη συνύπαρξη όλων των χρωμάτων, της μουσικής, της κουλτούρας, της πολιτισμικής κληρονομιάς της πατρίδας μας, στην ίδια πόλη και στον ίδιο χώρο, στο γήπεδο της Έδεσσας, θα συνθέσει το πολύχρωμο παζλ της Ελλάδας μας. Μακεδονία, Πόντος, Θράκη, Μικρά Ασία, και Ήπειρος, αναρίθμητοι σύλλογοι και χιλιάδες χορευτές, θα ενώσουν όλοι μαζί τα χέρια, θα ενώσουν την Ελλάδα ολόκληρη, πάνω στο χορτάρι του γηπέδου, θα χαρίσουν ένα μοναδικό θέαμα στους παρευρισκόμενους, συνδέοντας την παράδοση του τόπου μας με την ιστορία του.

Η συνδιοργάνωση ανήκει στους Συλλόγους της πόλης: Φιλοπρόοδος Μ. Αλέξανδρος, Ποντίων «Άγιος Θεόδωρος Γαβράς», Μικρασιατών «η Μπίγα», Φίλων Παραδοσιακής Μουσικής και Χορού και Ηπειρωτών «Απειρωτάν», μέλη των οποίων απαρτίζουν την οργανωτική επιτροπή της εκδήλωσης, ενώ τα κείμενα και την παρουσίαση, τα τελευταία χρόνια, έχει αναλάβει η Ροζαλία Γαβριηλίδου, μέλος της οργανωτικής επιτροπής.

Ξεκινήσαμε δειλά πριν από 7 χρόνια και με τη συμμετοχή διαφόρων οργανωμένων ομάδων, των κατοίκων και των επιχειρήσεων της πόλης καταφέραμε να μεταφέρουμε το αισιόδοξο μήνυμα της ομορφιάς της ζωής και της διασκέδασης, με αφετηρία τις παραδόσεις της πατρίδας μας.

Ελπίζουμε για μια ακόμη χρονιά στην συμπαράσταση όλων, έτσι ώστε να την κρατήσουμε στα επίπεδα που της αρμόζουν.

 Η είσοδος είναι ελεύθερη.

ΜΕ ΤΙΜΗ

Η ΟΡΓΑΝΩΤΙΚΗ ΕΠΙΤΡΟΠΗ ΤΗΣ ΕΚΔΗΛΩΣΗΣ